આ બધું યાદ કરીને બોલતી વખતે પણ જાણે ગળું સૂકાતું હોય એમ સુભાષે પાણ પીધું. એ વિરામ બાદ એણે પત્ની સામે જોયું. 'ત્યાંથી નીકળ્યા પછી તારા ભાઇએ ખરો ખેલ શરૂ કર્યો. આંખોમાં આંખો પરોવીને જાણે જાદૂ કરતો હોય એમ વારંવાર બોલતો રહ્યો કે આ સિવાય બીજા કોઇનું દેવું માથા ઉપર છે? ચૂકવી દેવાની પૂરી તૈયારી સાથે એ ચેકબુક બતાવીને માથામાં હથોડા મારતો હોય એ રીતે પૂછતો હતો. મેં કંટાળીને હાથ જોડીને કહી દીધું કે બીજું કોઇ દેવું નથી. છેક બંગલે આવ્યા ત્યાં સુધી એ શાણો શાંત બેસી રહ્યો. અહીં પહોંચ્યા પછી કારમાંથી ઊતરીને ચાલતી વખતે એણે કચકચાવીને ઘા માર્યો. કહે કે દેવું તો છે નહીં એટલે પપ્પાને મળીને દોઢ કરોડનો ડ્રામા કરવાની જરૂર નથી..!'